KOMISIJOS REGLAMENTAS (EB) Nr. 823/2009
2009 m. rugsėjo 9 d.
iš dalies keičiantis Reglamentą (EB) Nr. 690/2008, pripažįstantį apsaugotas Bendrijos zonas, kuriose augalų sveikatai gresia ypatingas pavojus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 2 straipsnio 1 dalies h punktą,
kadangi:
(1)
Komisijos reglamentu (EB) Nr. 690/2008 (2) kai kurios valstybės narės arba kai kurios valstybių narių teritorijos buvo pripažintos nuo tam tikrų kenksmingų organizmų apsaugotomis zonomis. Kai kuriais atvejais jos tokiomis buvo pripažintos ribotam laikotarpiui, kad susijusios valstybės narės turėtų galimybę pateikti visą informaciją, kuri būtina įrodyti, kad konkrečių žalingų organizmų atitinkamoje valstybėje narėje ar regione nėra, arba kad jos turėtų galimybę įgyvendinti priemones šiems organizmams likviduoti.
(2)
Pagal Direktyvos 2000/29/EB 2 straipsnio 1 dalies h punkto pirmos pastraipos pirmą įtrauką visa Graikijos teritorija buvo pripažinta apsaugota nuo Dendroctonus micans Kugelan, Gilpinia hercyniae (Hartig), Gonipterus scutellatus Gyll., Ips amitinus Eichhof, Ips cembrae Heer ir Ips duplicatus Sahlberg.
(3)
Pagal Direktyvos 2000/29/EB 2 straipsnio 1 dalies h punkto trečią pastraipą Graikija turi atlikti reguliarius ir sistemingus oficialius tyrimus, kad nustatytų, ar žalingų organizmų yra, ir nedelsdama raštu pranešti Komisijai, radusi tokį organizmą. Šių įpareigojimų tikslas - suteikti Komisijai galimybę atšaukti pripažinimą apsaugota zona, jeigu nebesilaikoma pripažinimo sąlygų.
(4)
Penkerių metų laikotarpiu Graikija Komisijai nepranešė apie jokius tokių tyrimų, siekiant išsiaiškinti atitinkamų žalingų organizmų buvimą, rezultatus. 2009 m. sausio 26 d.-vasario 6 d. Komisijos ekspertų vizito metu patvirtinta, kad iki šiol Graikijoje reguliarūs ir sistemingi oficialūs šių žalingų organizmų buvimo tyrimai nebuvo vykdomi. Tačiau 2009 m. kovo mėn. Graikija Komisijai pateikė informaciją, iš kurios matyti, kad buvo imtasi būtinų teisinių, finansinių ir organizacinių veiksmų, siekiant vykdyti reguliarius ir sistemingus oficialius šių žalingų organizmų buvimo tyrimus, kad būtų pateiktos 2009 m. ir vėlesnės ataskaitos.
(5)
Todėl, kol Graikija neatliko Direktyvos 2000/29/EB 2 straipsnio 1 dalies h punkto trečioje pastraipoje numatyto tyrimo ir nepranešė jo rezultatų Komisijai, kaip nurodyta to punkto penktoje pastraipoje, neįmanoma nustatyti, ar ir toliau nėra įrodymų, kad šių žalingų organizmų Graikijoje yra. Siekiant, kad Graikija turėtų pakankamai laiko atlikti tyrimą ir pranešti Komisijai jo rezultatus, Graikija ir toliau iki 2010 m. kovo 31 d. turėtų būti pripažįstama nuo tų kenksmingų organizmų apsaugota zona.
(6)
Graikijos salos Kreta ir Lesbas buvo pripažintos nuo Cryphonectria parasitica (Murrill) Barr. apsaugotomis zonomis. Graikija pateikė informacijos, iš kurios matyti, kad šiuose regionuose nustatyta Cryphonectria parasitica (Murrill) Barr. atvejų. Todėl Kretos ir Lesbo salos neturėtų būti toliau pripažįstamos nuo šio kenksmingo organizmo apsaugotomis zonomis.
(7)
Kai kurie Austrijos regionai ir regionų dalys buvo laikinai iki 2009 m. kovo 31 d. pripažintos nuo Erwinia amylovora (Burr.) Winsl. et al. apsaugotomis zonomis Austrija pateikė informacijos, iš kurios matyti, kad Erwinia amylovora (Burr.) Winsl. et al. šiuo metu yra nustatytas kai kuriose jos teritorijos dalyse. Todėl šis laikotarpis neturėtų būti pratęstas.
(8)
Čekijos Respublika ir kai kurie Prancūzijos ir Italijos regionai buvo laikinai iki 2009 m. kovo 31 d. pripažinti nuo vynuogių geltos organizmų, panašių į mikoplazmas, apsaugotomis zonomis. Atsižvelgiant į iš tų valstybių narių gautą informaciją, šios apsaugotos zonos išimties tvarka turėtų būti pripažįstamos tokiomis dar dvejus metus, kad šios valstybės narės turėtų pakankamai laiko pateikti informaciją, kad vynuogių geltos organizmų, panašių į mikoplazmas, nėra, ir kad turėtų pakankamai laiko, jeigu reikėtų, likvidavimo priemonėms įgyvendinti.
(9)
Todėl Reglamentas (EB) Nr. 690/2008 turėtų būti atitinkamai iš dalies pakeistas.
(10)
Šiame reglamente numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 690/2008 I priedas iš dalies keičiamas taip:
1)
a dalies 4, 5, 7, 8, 9 ir 10 punktuose po žodžio „Graikija“ įterpiami šie žodžiai: „(iki 2010 m. kovo 31 d.)“;
2)
b dalies 2 punkto trečia įtrauka išbraukiama;
3)
c dalies 01 punkte išbraukiami žodžiai „Graikija (Kretos ir Lesbo salos),“;
4)
d dalies 4 punktas pakeičiamas taip:
„4.
Vynuogių geltos organizmai, panašūs į mikoplazmas
Čekijos Respublika (iki 2011 m. kovo 31 d.), Prancūzija (Elzasas, Šampanė-Ardėnai ir Lotaringija (iki 2011 m. kovo 31 d.), Italija (Bazilikata) (iki 2011 m. kovo 31 d.)“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. rugsėjo 9 d.